b'\n_START_ARTICLE_\nNils Christoffer B\xc3\xb8ckman\n_START_SECTION_\nLiv og virke\n_START_PARAGRAPH_\nB\xc3\xb8ckman ble f\xc3\xb8dt i Trondheim som s\xc3\xb8nn av Marius Friman B\xc3\xb8ckman og Wencke Elisabeth Dietrichson. Han startet sin utdannelse ved Krigsskolen i 1898, der han ble uteksaminert som l\xc3\xb8ytnant i 1901. Han ble senere forfremmet til kaptein, til major i 1930 og siden oberstl\xc3\xb8ytnant som f\xc3\xb8lge av sin ledelse av Tr\xc3\xb8nderbataljonen som led store tap i Gratangen i Troms under andre verdenskrig._NEWLINE_B\xc3\xb8ckman jobbet ved Meraker Brug, der han hadde ansvar for brukets eiendommer i Verdal. Han var ogs\xc3\xa5 president i Trondhjems Skiklub. I 1916 ble han valgt inn i styret til sporvognselskapet Graakalbanen, og i 1919 ble han ansatt som administrerende direkt\xc3\xb8r i selskapet. Han forble i stillingen frem til 1966, da selskapet ble overtatt av kommunen._NEWLINE_Under andre verdenskrig ble to av selskapets styremedlemmer henrettet. Da B\xc3\xb8ckman nektet \xc3\xa5 innkalle det nazist-utnevnte nye styret, ble han arrestert og tilbrakte resten av krigen i fangeleirene Falstad og Grini. Han ble f\xc3\xb8rst arrestert 2. mars 1943, og han ble overf\xc3\xb8rt til Grini 19. mars 1944, der han satt frem til frigj\xc3\xb8ringen 8. mai 1945._NEWLINE_B\xc3\xb8ckman var ogs\xc3\xa5 viseordf\xc3\xb8rer i Trondheim i 1922\xe2\x80\x931925 og stortingsvaramann for H\xc3\xb8yre for S\xc3\xb8r-Tr\xc3\xb8ndelag i \xc3\xa5rene 1937\xe2\x80\x931945.'